Jørleif Uthaugs skulptur *Amfitrite, bølgen og havfuglene* ble avduket i Porsgrunn i 1985.
**Amfitrite** (gresk Ἀμφιτρίτη) er i antikk gresk mytologi en nereide, en sjøgudinne. Hun må ikke forveksles med kjærlighetsgudinnen Afrodite. Hun var gift med Poseidon, sjøguden og bror av Zevs, himmelguden. Som guddom kom hun i skyggen av sin ektemann Poseidon og mistet med tiden ytterligere betydning. Greske poeter ga henne etter hvert kun symbolsk betydning for havet. I romersk mytologi var hun den tilsvarende Salacia, ektefelle av Neptun, og tilsvarende en mindre figur.

Mytologisk liv
--------------

Amfitrite på en korintisk plakett, ca. 575-550 f.Kr..
Amfitrite var datter av havguden Nerevs og havnymfen Doris (og således en nereide) i henhold til den greske poeten Hesiod i hans *Theogonia*, men i henhold til den lærde Apollodoros fra Athen var hun datter av guden Okeanos, den store urstrøm som omga hele jorden, og dennes søster Tethys (og således en okeanide). Apollodoros lister henne faktisk som både nereide og okeanide. Andre kalte henne for personifiseringen av havet i seg selv. 

Amfitrites egne avkom var seler og delfiner. Med sin ektefelle Poseidon fødte sønnen Triton og datteren Rhode (som i begynnelsen ble sett på som en datter av Okeanos og Tethys, men som senere ble den som hadde Poseidon som far og hennes mor var enten Amfitrite, Halia (en nymfe fra Rhodos), eller Afrodite. Apollodoros nevner også enda en datter av Amfitrite og Poseidon, da kalt for Benthesikyme.

Amfitrite er ikke fullstendig personifisert i de homerske epos: «ut på den åpne sjø, i Amfitrites brenninger»; hun deler sin homerske epitet Halosydne («sjøfostret») med havnymfen Thetis, mor til Akilles: i en mening er sjønymfene dubletter.

Representasjon og kult
----------------------

*Neptun og Amfitrite* av 1500-tallet hollandske kunstner Jacob de Gheyn II
Selv om Amfitrite ikke figurerer i gresk *cultus* var hun i den arkaiske tiden av framtredende betydning: for i den homeriske hymnen til Apollon er hun ved Apollons fødsel blant «alle de øverste gudinnene, Dione og Rhea og Iknaia og Themis og den høytjamrende Amfitrite». 

Thesevs så i undervannshallene til sin far Poseidon døtrene til Nereus danse med flytende føtter, og «ærverdige, okseøyete Amfitrite», som lutret ham med sin bryllupskrans, i henhold til et fragment av den antikke poeten Bacchylides. Forskeren Jane Ellen Harrison anerkjente i den poetisk behandlingen et autentisk ekko av Amfitrites tidligere betydning: «Det ville ha vært langt enklere for Poseidon å anerkjenne sin egen sønn... myten tilhører til det tidlige mytologiske laget da Poseidon ennå ikke var blitt sjøens konge, eller i det minste, ennå ikke den høyeste der – Amfitrite og nereidene styrte der med sine tjenere, tritonene. Selv så sent som Iliadens Amfitrite er ennå ikke *Neptuni uxor* (Neptuns hustru)».

Amfitrite, «den tredje som omkretser (sjøen)» var så fullstendig begrenset i hennes autoritet til sjøen og vesenene i den at hun var bortimot aldri assosiert med sin ektemann, enten for dyrkelse eller i kunstverk, unntatt når Poseidon ble tydelig anerkjent som guden som kontrollerte sjøen. Et unntak kan være kultbildet av Amfitrite som Pausanias som i tempelet til Poseidon ved Korinteidet (*ii.1.7*).

Den respekterte Pindaros anerkjente i sin sjette olympiske ode Poseidons rolle som «sjøens store gud, ektefelle til Amfitrite, gudinne av den gylne spindel». For senere poeter ble Amfitrite kun en metafor for sjøen: Evripides, i *Cyclops* (702) og Ovid, i *Metamorphoses*, (i.14).

Eustathios fra Thessaloniki sa at Poseidon først så Amfitrite danse ved Naxos sammen med de andre nereidene og førte henne med seg. Men i en annen versjon av myten flykter hun fra hans tilnærmelser til Atlas og til den fjerneste avkroker i sjøen; der søker Poseidons delfiner henne gjennom alle sjøens øyer og finner, taler overtalende på Poseidons vegne, om vi skal tro Hyginus og delfinene ble belønnet med å bli plassert blant stjernene i konstellasjon *Delphinus* (*Delfinen*).

I kunsten på greske vasemaleri og i mosaikk ble Amfitrite skilt ut fra andre nereider kun ved sine dronningattributter. I kunstverk, både antikke og malerier etter renessansen, er hun representert enten på tronen ved Poseidons side eller kjørende sammen med ham i en vogn trukket av sjøhester (*hippokampos*), eller andre fantastiske skapninger fra havets dyp, og bemannet av tritoner og nereider. Hun er kledt i dronningkappe og har nett i håret. Kloene til krabber er stundom vist i tilknytning til hennes templer.

Annen bruk
----------

Amfitrite er på et australsk frimerke (1936) som feiret sammenføyningen av telefonkabelen under vannet til Tasmania.
* Amfitrite er også navnet på en slekt av flerbørstemarkfamilien *Terebellidæ*
* I poesi er Amfitrite ofte benyttet som en metafor for havet og som et synonym for Thalassa, et gresk, mytologisk havvesen.
* Syv skip i den britiske marine Royal Navy har hatt navnet *HMS Amphitrite*.
* En astroide, *29 Amphitrite*, er navngitt etter henne.
* I 1936 benyttet Australia et bilde av Amfitrite på et frimerke som en klassisk allusjon for en kommunikasjonkabel under vannet over Bass-stredet fra Apollo Bay, Victoria til Stanley, Tasmania.

Referanser
----------

1. ↑  Sammenlign med den nordsyriske Atargatis
2. ↑  «...Salacia, foldene av hennes drakt var tynget av fisk» (Lucius Apuleius Platonicus, *Det gylne esel* 4.31).
3. ↑  *Bibliotheke* i.2.7
4. ↑  *Bibliotheke* i.2.2 and i.4.6.
5. ↑  «...En skare av seler, kullet til yndig Halosydne.» (Homer: *Odysséen* iv.404).
6. ↑  Claudius Aelianus: *De Natura Animalium* (*Om dyrs natur*) (12.45) tilskriver til en tekstlinje til poeten Arion fra Lesbos: «Musikkelskede delfiner, sjøfosterbarna til nereidene, hellige nymfer, som Amfitrites fødte.»
7. ↑  3.15.4
8. ↑  *Odysséen* iii.101
9. ↑  Vollmer, Wilhelm: *Wörterbuch der Mythologie*, 3. rev. utg. 1874
10. ↑  *Odysséen* iv.404 (Amfitrite), og *Iliaden*, xx.207.
11. ↑  Harrison, «Notes Archaeological and Mythological on Bacchylides» i *The Classical Review* 12.1 (Februar 1898, ss. 85-86), s. 86.
12. ↑  Graves, Robert: *The Greek Myths*. 1960.
13. ↑  Eustathios fra Thessaloniki: *Kommentar til Odysséen* 3.91.1458, linje 40.
14. ↑  Bryllupet til Neptun (Poseidon) og Amfitrite er et emne hos maleren Nicolas Poussin i et maleri som i dag er i Philadelphia, USA.
15. ↑  *ad Atlante*, i Gaius Julius Hyginus' ord.
16. ↑  «...qui pervagatus insulas, aliquando ad virginem pervenit, eique persuasit ut nuberet Neptuno...». Oppians *Halieutica* I.383-92 har et tilsvarende avsnitt.
17. ↑  *Catasterismi*, 31; Hyginus, *Poetisk astronomi*, ii.17, .132.

Litteratur
----------

* Theoi.com: *Amphitrite*: et repertoar av greske og latinske sitater i engelsk oversettelse.
* Smith: *A Dictionary of Greek and Roman Biography and Mythology*: «Halosydne» og «Amphitrite»

| * v
* d
* r
Gresk religion og mytologi |
| --- |
| Religion og kulter | Dionysiske mysterier **·** Eleusinske mysterier **·** Platonisme **·** Nyplatonisme **·** Orfisme **·** Dodekateisme **·** Interpretatio graeca |
| Urguddommene | Khaos **·** Gaia **·** Erebos **·** Eros **·** Pontos **·** Tartaros **·** Nyx **·** Uranos |
| Titanene | Okeanos **·** Koios **·** Krios **·** Hyperion **·** Iapetos **·** Theia **·** Rhea **·** Themis **·** Mnemosyne **·** Foibe **·** Tethys **·** Kronos |
| De olympiske guder | Zevs **·** Hera **·** Poseidon **·** Demeter **·** Afrodite **·** Athene **·** Apollon **·** Artemis **·** Ares **·** Hefaistos **·** Hermes **·** Dionysos |
| Grupper | Amasoner **·** Anemoi (vindguder) **·** Drager **·** Erinyer **·** Giganter **·** Harpyier **·** Havguder **·** Hekatonkheirer **·** Ktoniske guder **·** Moirer **·** Muser **·** Najader **·** Nymfer **·** Okeanider **·** Sibyller **·** Titaner |
| Andre greske guder | Aiolos **·** Asklepios **·** Eos **·** Eris **·** Hades **·** Harmonia **·** Hebe **·** Hekate **·** Helios **·** Hestia **·** Kharon **·** Pan **·** Persefone **·** Pluton **·** Selene |
| Helter | Herakles og hans tolv storverk **·** Akilles og den trojanske krig **·** Agamemnon og Iliaden **·** Odyssevs og Odysseen **·** Jason og Argonautene **·** Persevs og Medusa **·** Oidipus og Theben **·** Thesevs og Minotauros **·** Triptolemos |
| Mytologiske vesener | Kerberos **·** Enhjørning **·** Gigant **·** Kentaur **·** Kyklop **·** Medusa **·** Minotauros **·** Pegasus **·** Satyr **·** Sirene |
| Seremonier og ritualer | Amfidromia **·** Farmakos **·** Hymner **·** Iatromantis **·** Panathenaia |
| Hellige plasser | Delfi **·** Dodona **·** Dilos **·** Olympia |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Nationalencyklopedin **·** VIAF **·** VIAF **·** GND **·** LCCN **·** BNF **·** BNF (data) **·** SUDOC
 |